KOMISSION ASETUS (ETY) N:o 838/91,

annettu 4 päivänä huhtikuuta 1991,

asetusten (ETY) N:o 1727/70, (ETY) N:o 1728/70, (ETY) N:o 2603/71, (ETY) N:o 410/76 ja (ETY) N:o 2501/87 muuttamisesta tiettyjen tupakkalajikkeiden osalta

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon raakatupakka-alan yhteisestä markkinajärjestelystä 21 päivänä huhtikuuta 1970 annetun neuvoston asetuksen (ETY) N:o 727/70(1), sellaisena kuin se on viimeksi muutettuna asetuksella (ETY) N:o 3577/90(2), sekä erityisesti sen 2 artiklan 6 kohdan, 3 artiklan 3 kohdan ensimmäisen alakohdan, 5 artiklan 6 kohdan, 6 artiklan 10 kohdan ja 7 artiklan 4 kohdan,

sekä katsoo, että

neuvoston asetuksessa (ETY) N:o 1331/90(3) säädetään muun muassa lajikkeen Badischer Geudertheimerin hybridit siirtämisestä järjestysnumeron 11 alle kuuluvaksi lajikkeeksi; tämän siirron vuoksi olisi seuraavat asetukset, joiden säännöksissä viitataan eri tupakkalajikkeisiin ja niiden viitelaatuihin, mukautettava vastaavasti:

- raakatupakka-alan interventiota koskevista yksityiskohtaisista säännöistä 25 päivänä elokuuta 1970 annettu komission asetus (ETY) N:o 1727/70(4), sellaisena kuin se on viimeksi muutettuna asetuksella (ETY) N:o 2570/90(5),

- raakatupakka-alan hintojen korotusten ja alennusten asteikoista 25 päivänä elokuuta 1970 annettu komission asetus (ETY) N:o 1728/70(6), sellaisena kuin se on viimeksi muutettuna asetuksella (ETY) N:o 2131/86(7),

- interventioelinten hallussaan pitämän tupakan ensiasteen jalostus- ja kauppakunnostussopimusten tekoa koskevista yksityiskohtaisista säännöistä 6 päivänä joulukuuta 1971 annettu komission asetus (ETY) N:o 2603/71(8), sellaisena kuin se on viimeksi muutettuna asetuksella (ETY) N:o 2131/86,

- tupakan ensiasteen jalostus- ja kauppakunnostustoimenpiteiden valvonnan yhteydessä hyväksyttävästä painohävikkien enimmäismäärästä 23 päivänä helmikuuta 1976 annettu komission asetus (ETY) N:o 410/76(9), sellaisena kuin se on viimeksi muutettuna asetuksella (ETY) N:o 2131/86,

- kunkin yhteisössä tuotetun tupakkalajikkeen ominaispiirteistä 24 päivänä kesäkuuta 1987 annettu komission asetus (ETY) N:o 2501/87(10), sellaisena kuin se on viimeksi muutettuna asetuksella (ETY) N:o 2071/88(11), ja

tässä asetuksessa säädetyt toimenpiteet ovat raakatupakan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 1727/70 liitteissä IV ja V, asetuksen (ETY) N:o 1728/70 liitteissä I ja II sekä asetuksen (ETY) N:o 2603/71 liitteessä ja asetuksen (ETY) N:o 410/76 liitteessä järjestysnumeron 11 alle luokiteltujen lajikkeiden kuvaamiseen käytetyt ilmaisut seuraavasti:

"11 a) Forchheimer Havanna II c

b) Nostrano del Brenta

c) Resistente 142

d) Gojano

e) Badischer Geudertheimerin hybridit".

2 artikla

Täydennetään asetuksen (ETY) N:o 1727/70 liitteissä I ja II sekä asetuksen (ETY) N:o 2501/87 liitteessä tarkoitettuja järjestysnumeron 11 alle luokiteltujen lajikkeiden kuvauksia vastaavasti tämän asetuksen liitteissä I, II ja III mainituilla kuvauksilla.

3 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan ensi kertaa vuoden 1990 sadon raakatupakkaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 4 päivänä huhtikuuta 1991.

Komission puolesta

Ray MAC SHARRY

Komission jäsen

(1) EYVL N:o L 94, 28.4.1970, s. 1

(2) EYVL N:o L 353, 17.12.1990, s. 23

(3) EYVL N:o L 132, 23.5.1990, s. 28

(4) EYVL N:o L 191, 27.8.1970, s. 5

(5) EYVL N:o L 243, 6.9.1990, s. 16

(6) EYVL N:o L 191, 27.8.1970, s. 18

(7) EYVL N:o L 187, 9.7.1986, s. 9

(8) EYVL N:o L 269, 8.12.1971, s. 11

(9) EYVL N:o L 50, 26.2.1976, s. 11

(10) EYVL N:o L 237, 20.8.1987, s. 1

(11) EYVL N:o L 182, 13.7.1988, s. 7

LIITE I

"Lajike N:o 11 e: Badischer Geudertheimerin hybridit

LUOKKA A

Eri lehtikerroksista lähtöisin olevat lehdet kypsät, terveet ja hyvin hoidetut, niiden solukko hieno ja suonet ainoastaan hieman korostuneet, väri voimakas ja tasainen sävyn vaihdellessa vaaleanruskeasta hiirenharmaaseen, lehdet vahingoittumattomat ja niiden aromi tyypillinen, tietyt poikkeamat kuten pienet repeytymät tai aivan pieni määrä vihreänharmaaseen vivahtavia lehtiä voidaan sallia.

LUOKKA B

Eri lehtikerroksista lähtöisin olevien lehtien kypsyysaste hyvä, solukko kevyt tai keskinkertaisen kiinteä, muttei raskas eikä karkea, värin vaihdellessa vaaleanruskeasta tummanruskeaan tai täplikkääseen, mukana vähäinen määrä ruskeanvihreitä lehtiä, lehdissä tiettyjä vähäisistä hoitovirheistä aiheutuneita virheellisyyksiä kuten korostuneita suonia, mutta eheys riittävä, mahdollisesti sallittavat poikkeamat joitakin taudin jälkiä ja muutama vihreänharmaa lehti(1).

LUOKKA C

Eri lehtikerroksista lähtöisin olevien lehtien kypsyysaste riittävä, lehdissä repeytymisestä tai taudeista aiheutuneita sallittavia vaurioita värin vaihdellessa tummanruskeasta täplikkääseen, mukana jopa virheellisiä lehtiä, joiden solukko raskas ja karkea tai erityisen ohut ja hauras, mutta ominaisuudet täyttävät intervention vähimmäisvaatimukset.

(1) Viitelaatu."

LIITE II

"Lajike n:o 11 e: Badischer Geudertheimerin hybridit

LUOKKA A

Eri lehtikerroksista lähtöisin olevat lehdet kypsät, terveet, ei hoitovirheitä, väri voimakas ja tasainen perussävyn vaihdellessa vaaleanruskeasta hiirenharmaaseen, aromi tyypillinen, palavuus erinomainen ja fermentoituneisuus hyvä, mukana ainoastaan vähäinen määrä vihreänharmaaseen vivahtavia tai väritykseltään täplikkäitä lehtiä.

LUOKKA B

Eri lehtikerroksista lähtöisin olevien lehtien kypsyysaste riittävä, solukko kevyt tai keskinkertaisen kiinteä, muttei raskas eikä karkea, perusvärin vaihdellessa vaaleanruskeasta tummanruskeaan tai täplikkääseen, lehdissä voi olla tiettyjä vähäisistä hoitovirheistä aiheutuneita virheellisyyksiä tai korostuneita suonia, tietyt poikkeamat kuten väriltään vihreästä tummanruskeaan vaihtelevat lehdet tai taudin tai hoitovirheiden jäljet lehdissä voidaan sallia; lehtien aromi hyvä, palavuus hyvä ja fermentoituneisuus hyvä(2).

LUOKKA C

Eri lehtikerroksista lähtöisin olevien lehtien kypsyysaste riittävä, lehdissä hoitovirheistä ja taudeista aiheutuneita sallittavia vaurioita, lehtien väri tummanruskea, ei aina tasainen, vaan värityksessä voi olla selvästi vihertäviä alueita, solukko raskas ja karkea tai erityisen ohut ja hauras, aromissa, palavuudessa, eheydessä ja fermentoituneisuudessa virheellisyyksiä, mutta ominaisuudet täyttävät intervention vähimmäisvaatimukset.

(1) Viitelaatu."

LIITE III

"Lajike n:o 11 e: Badischer Geudertheimerin hybridit

LAJIKKEEN OMINAISPIIRTEET

1 Erityispiirteet

1.1 Geneettiset:

Joukko alkuperäisestä Badischer G. -lajikkeesta ja Havanna- tai Paraguay-lajikkeista, tai Havanna- ja Paraguay -lajikkeista ja päinvastoin, jatkuvan risteytyksen tuloksena saatuja vakaita hybridejä, joiden morfologiset ominaispiirteet eroavat toisistaan ainoastaan vähän pitkällä ajalla suoritetun valinnan ansiosta, jonka tarkoituksena on ollut lisätä tuottavuutta ja kestävyyttä tuhohyönteisiä sekä vahingollisia sääilmiöitä vastaan.

1.2 Kasvitieteelliset ja morfologiset:

Tavanomaisissa tuotanto-oloissa kasvi, jonka nivelvälit ovat melko lyhyet ja muoto lieriömäinen tai joskus kartiomainen, voi kukintavaiheessa saavuttaa arviolta 1,70 - 1,80 m:n korkeuden. Korjuukelpoisten lehtien, joiden lukumäärä vaihtelee välillä 25-30, lähtöasento on viisto, sivusuonet hieman kehittyneet, tuuheus hyvä, kiinteys keskinkertainen, muoto soikea tai ellipsinmuotoinen, väri kiiltävä kalpeanvihreä ja reunat hieman alaspäin kääntyneet (taipuneet) ja joskus aaltomaiset.

Kukkatertut ovat melko laajoja.

Kukkien väri on teriön yläosassa voimakas kirkkaanpunainen.

Juuristo on erittäin kehittynyt.

Varsi on suora, kehittynyt ja kalpeanvihreä.

Silmujen tuotanto on melko runsas kasvin yläosassa.

1.3 Maaperä- ja ilmastovaatimukset:

Näitä tupakoita on viljeltävä rakenteeltaan puolikevyestä kuohkeaan vaihtelevassa, syvämultaisessa, tuoreessa ja hedelmällisyydeltään hyvässä maassa, paikassa, jossa sateita riittää tasaisesti taimettumisen ja kukinnan väliselle ajalle.

2 Tuotanto-olot

2.1 Istutustiheys: 18 000-32 000 tainta/ha

2.2 Latvominen: Ei aina suoriteta Italian eteläosissa, pohjoisosissa suoritetaan melkein aina.

2.3 Korjuutapa: Tavallisesti lehtinä lehtikerroksen mukaan.

2.4 Tuotos: 2 500-3 500 kg/ha.

2.5 Kuivaaminen: Ulkoilmakuivaus pysyvässä tai kausiluonteisesti pystytetyssä suojassa muovilla peitettynä.

2.6 Kauppakunnostus ja lajittelu:

Tavallisesti lehtinauhoina, lehtikerroksen mukaan käsin niputettuna, mutta myös laatuluokan mukaan nettopainoltaan 20-60 kg:n säkkikankaisiin satopaaleihin tai levyiksi pakattuna."